[{"text_idx": "#000001", "text": "Mae\u2019r gynghrair wedi ei hollti\u2019n ddwy ac mae clybiau\u2019r Chwech Uchaf yn cystadlu am lefydd yn Ewrop, tra bod timau\u2019r Chwech Isaf yn brwydro i osgoi\u2019r cwymp."}, {"text_idx": "#000003", "text": "Torrodd y newyddion yr wythnos yma bod Pen-y-bont yn debygol o golli pwyntiau ar o\u0302l chwarae chwaraewyr anghymwys yn y gynghrair."}, {"text_idx": "#000004", "text": "Mae hawl gan glybiau i ddefnyddio hyd at bump o eilyddion, ond yn o\u0302l rheolau\u2019r gynghrair, os yw ti\u0302m yn defnyddio mwy na thri eilydd mae\u2019n rhaid i unrhyw eilydd pellach fod yn chwaraewr ieuenctid."}, {"text_idx": "#000005", "text": "Ymddengys bod Pen-y-bont wedi torri\u2019r rheol honno, a gyda\u2019r Gymdeithas Be\u0302l-droed yn cynnal ymchwiliad i\u2019r honiadau, mae\u2019n bosib bydd y clwb yn colli pwyntiau, fel y gwnaeth Airbus UK yn gynharach yn y tymor."}, {"text_idx": "#000008", "text": "Mae\u2019r Seintiau Newydd angen wyth pwynt o\u2019u wyth ge\u0302m sy\u2019n weddill i gipio\u2019r bencampwriaeth am y 15fed tro yn eu hanes."}, {"text_idx": "#000009", "text": "Dyw\u2019r Seintiau heb golli dim un o\u2019u 14 ge\u0302m flaenorol yn erbyn Pen-y-bont (ennill 11, cyfartal 3), ond mae\u2019r gemau diweddar rhwng y ddau di\u0302m wedi bod yn rhai agos tu hwnt."}, {"text_idx": "#000010", "text": "Pen-y-bont oedd y clwb a\u0302\u2019r record orau yn erbyn y Seintiau yn rhan gynta\u2019r tymor, gan ildio dim ond unwaith mewn dwy ge\u0302m yn erbyn y pencampwyr (YSN 1-0 Pen, Pen 0-0 YSN)."}, {"text_idx": "#000013", "text": "Hanner ffordd drwy\u2019r tymor, wedi 16 ge\u0302m, roedd Cei Connah saith bwynt yn glir o\u2019r Bala yn y 3ydd safle, ond bellach, ar o\u0302l rhediad o chwe ge\u0302m gynghrair heb ennill, pwynt yn unig sy\u2019n gwahanu\u2019r Nomadiaid a\u0302\u2019r ti\u0302m sy\u2019n 3ydd, ac mae perygl i dymor addawol droi mewn i dymor siomedig."}, {"text_idx": "#000015", "text": "Dyw Met Caerdydd ond wedi ennill un o\u2019u 20 ge\u0302m gynghrair flaenorol yn erbyn Cei Connah (cyfartal 7, colli 12), ond daeth y fuddugoliaeth honno ar benwythnos agoriadol y tymor hwn (Met 2-0 Cei)."}, {"text_idx": "#000016", "text": "Ers esgyn i\u2019r Cymru Premier JD yn 2016 dyw Met Caerdydd heb ennill dim un o\u2019u 10 ge\u0302m gynghrair yn Stadiwm Glannau Dyfrdwy gan sgorio tair go\u0302l yn unig (colli 7, cyfartal 3)."}, {"text_idx": "#000018", "text": "Ar o\u0302l curo Aberystwyth o 6-1 ar ddiwedd mis Rhagfyr, dyw pethau heb fynd cystal i\u2019r Drenewydd yn 2023 gyda\u2019r Robiniaid heb ennill mewn pum ge\u0302m, ac ond wedi sgorio un go\u0302l."}, {"text_idx": "#000019", "text": "Mae\u2019n stori weddol debyg yn Y Bala, sydd ond wedi sgorio unwaith mewn pedair ge\u0302m gynghrair, ac honno o gic rydd Adam Roscrow i gipio pwynt yn erbyn 10-dyn Cei Connah ddydd Sadwrn diwethaf."}, {"text_idx": "#000020", "text": "Ond mae\u2019r Bala wedi ennill eu pum ge\u0302m ddiwethaf yn erbyn Y Drenewydd heb ildio go\u0302l, a dyw ti\u0302m Colin Caton heb golli mewn 11 ge\u0302m yn erbyn y Robiniaid (ennill 10, cyfartal 1)."}, {"text_idx": "#000026", "text": "Dyw Aberystwyth heb gadw llechen la\u0302n yn y gynghrair y tymor yma, ac ar o\u0302l ennill dim ond un o\u2019u 10 ge\u0302m ddiwethaf mae\u2019r clwb yn dechrau\u2019r penwythnos un pwynt y tu o\u0302l i Pontypridd a diogelwch y 10fed safle."}, {"text_idx": "#000027", "text": "Mae Aberystwyth wedi ennill eu pedair ge\u0302m ddiwethaf yn erbyn Airbus UK gan gynnwys eu dwy buddugoliaeth o 2-1 yn erbyn bechgyn Brychdyn yn rhan gynta\u2019r tymor."}, {"text_idx": "#000029", "text": "Mae Caernarfon wedi gorfod bodloni ar le yn y Chwech Isaf am y tro cyntaf ers eu dyrchafiad yn 2018, ond bydd y Cofis yn benderfynol o ddal gafael ar y 7fed safle er mwyn sicrhau lle yn y gemau ail gyfle i gystadlu am docyn i Ewrop ar ddiwedd y tymor."}, {"text_idx": "#000030", "text": "Caernarfon yw\u2019r unig di\u0302m o\u2019r Chwech Isaf i ennill eu dwy ge\u0302m ers yr hollt, ac roedd y Caneri\u0302s wedi ennill pum ge\u0302m yn olynol yn erbyn Y Fflint tan i\u2019r Sidanwyr eu curo gyda go\u0302l yn y funud olaf ar Gae-y-Castell ym mis Rhagfyr (Ffl 2-1 Cfon)."}, {"text_idx": "#000031", "text": "Dyw\u2019r Fflint heb ennill dim un o\u2019u wyth ge\u0302m gynghrair ddiwethaf oddi cartref (colli 7, cyfartal 1), tra bod Caernarfon wedi ennill pob un o\u2019u gemau cartref yn erbyn clybiau\u2019r Chwech Isaf yn rhan gynta\u2019r tymor."}, {"text_idx": "#000033", "text": "Roedd \u2018na ganlyniadau cadarnhaol i\u2019r ddau di\u0302m yma\u2019r penwythnos diwethaf gyda Pontypridd yn sgorio yn yr eiliadau olaf i gipio pwynt allweddol yn Aberystwyth i aros uwchben safleoedd y cwymp."}, {"text_idx": "#000034", "text": "Ac roedd hi\u2019n fuddugoliaeth fawr i Hwlffordd yn erbyn Y Fflint wrth i\u2019r Adar Gleision godi saith pwynt yn glir o\u2019r ddau isaf gan aros o fewn pwynt i Gaernarfon yn y ras am y 7fed safle."}, {"text_idx": "#000035", "text": "Mae Pontypridd wedi ennill eu tair ge\u0302m gartref ddiwethaf, tra bod Hwlffordd wedi colli eu pum ge\u0302m ddiwethaf oddi cartref."}, {"text_idx": "#000036", "text": "A Pontypridd gafodd y gorau o\u2019r gornestau yn erbyn Hwlffordd yn rhan gynta\u2019r tymor gan ennill 3-2 gartref cyn y ge\u0302m gyfartal 1-1 ar Ddo\u0302l-y-Bont ym mis Rhagfyr."}, {"text_idx": "#000037", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 9:35."}]